题千山雪霁图
卜年 (Ming)
吴松绫子千峰辟，笔穷造化疑神役。长林萧瑟同云稠，松髯藤蔓失其碧。南溪老叟蚤探梅，红衫箬笠携杖来。呼童折花过石梁，一路寒香带雪回。坐看霁色开云坞，巉岩山势如蹲虎。中有飞瀑走玉龙，山头树树皆含雨。残雪未消日欲昏，清溪几曲绕衡门。行行更入深山去，不知何处是归村。